Vprašanja in odgovori v zvezi za razpisom JR-poplave-KS-2026-28 (do 9. 11. 2026)

	Objavljeni: 8. oktober 2026


	1. Vprašanje

	Želeli bi prijaviti projekt, ki zadeva sanacijo in ureditev hidroizolacije na objektu. 
Objekt se sooča z resno gradbeno-fizikalno problematiko, to je odsotnostjo ali dotrajanostjo vertikalne in horizontalne hidroizolacije. Zaradi kapilarne vlage, ki prodira iz terena v obodne zidove, in neustreznega odvodnjavanja meteorne vode prihaja do pospešenega propadanja zgodovinskih gradbenih materialov, nastajanja zdravju škodljive plesni in prekomerne vlage v notranjih prostorih in ogroženosti razstavnih prostorov, ki zahtevajo stroge mikroklimatske pogoje.
Objekt avgusta 2023 sicer ni bil neposredno prizadet, tako tudi ni bil vključen v popise ali ZVKDS ali Civilne zaščite, je pa v območju, ki je bilo prizadeto (grajski kompleks). Zanima nas, ali je predlog primeren za prijavo na zadevni razpis?


	Odgovor

	Predmet javnega razpisa je sofinanciranje projektov celovitih krajinskoarhitekturnih zunanjih ureditev za povečanje odpornosti ogroženih nepremičnih kulturnih spomenikov na območjih, ki so jih prizadele poplave in plazovi 4. avgusta 2023.
Iz opisa izhaja, da predvideni projekt vključuje sanacijo oziroma izvedbo vertikalne in horizontalne hidroizolacije objekta ter ureditev odvodnjavanja meteorne vode. Izvedba oziroma sanacija hidroizolacije na samem objektu ni predmet sofinanciranja v okviru tega javnega razpisa.
Če pa projekt vključuje ukrepe zunanje ureditve za povečanje odpornosti kulturnega spomenika, kot so na primer odvajanje površinskih voda, dreniranje, stabilizacija zemljin ali drugi upravičeni ukrepi, navedeni v 6. točki javnega razpisa, je tak projekt ob izpolnjevanju vseh drugih pogojev javnega razpisa lahko predmet prijave.
Neposredna poškodovanost kulturnega spomenika v poplavah in plazovih 4. avgusta 2023 ni pogoj za kandidiranje na javnem razpisu, se pa upošteva pri ocenjevanju v okviru merila 8.


	2. Vprašanje

	V razpisu sta med merili za izbor projektov tudi merili 3 in 4 in sicer:
Merilo 3: ogroženost kulturnega spomenika v skladu s strokovnimi merili s področja varstva pred naravnimi nesrečami (poplavami) in Merilo 4: ogroženost kulturnega spomenika v skladu s strokovnimi merili s področja varstva pred naravnimi nesrečami (plazovi).
Prosimo za pojasnilo, na podlagi česa se bo presojala ogroženost posameznega kulturnega
spomenika.


	Odgovor

	Način ocenjevanja ogroženosti kulturnega spomenika pred poplavami in plazovi po merilih 3 in 4 je podrobneje pojasnjen v dokumentu Pojasnila za prijavitelje, ki je sestavni del razpisne dokumentacije. V njem so navedene tudi karte oziroma podatkovne podlage, ki se upoštevajo pri določitvi stopnje ogroženosti, ter možnost dokazovanja ogroženosti z drugim strokovnim mnenjem.


	3. Vprašanje

	Prosimo za tolmačenje, kako se bo dokazovalo, da je imel kulturni spomenik evidentirano škodo ob poplavah in plazovih 4. avgusta 2023? Se to dokazuje s fotografijami, izjavo občine, ali kako drugače?

	Odgovor

	Evidentirana škoda ob poplavah in plazovih 4. avgusta 2023 se dokazuje z oceno škode po Zakonu o varstvu pred naravnimi in drugimi nesrečami. Nastalo škodo je moral oceniti Zavod za varstvo kulturne dediščine Slovenije ali občinska komisija za ocenjevanje škode v spletni aplikaciji AJDA. Podatke, ali je bil škoda na ta način evidentirana bo  ministrstvo pridobilo samo.
Fotografije ali izjava občine same po sebi ne predstavljajo dokazila o evidentirani škodi v smislu merila 8 javnega razpisa.


	4. Vprašanje

	Dolgoročno ohranitev objekta ogroža nestabilen in plazovit teren v neposredni okolici. Za povečanje odpornosti in dolgoročno zaščito kulturnega spomenika nameravamo izvesti krajinsko-arhitekturne in geotehnične ukrepe v njegovi neposredni okolici, in sicer sanacijo ter preureditev obstoječih vinogradniških površin na strmem terenu v terasasto ureditev. Namen predvidenih ukrepov je stabilizacija hribine ter preprečevanje zemeljskih plazov in erozijskih procesov, ki neposredno ogrožajo kulturni spomenik. V zvezi z navedenim vas prosimo za naslednja pojasnila:
1. Ali so stroški zunanje ureditve plazovitega terena upravičeni do sofinanciranja, če se ukrepi izvajajo na parcelah v neposredni okolici kulturnega spomenika, ki same nimajo statusa kulturnega spomenika (oziroma predstavljajo njegovo vplivno območje), vendar so nujni za zagotovitev njegove zaščite in dolgoročne ohranitve?
1. Ali je za navedene ukrepe ob oddaji vloge oziroma pred izvedbo potrebno pridobiti kulturnovarstvene pogoje in/ali kulturnovarstveno soglasje Zavoda za varstvo kulturne dediščine Slovenije tudi za zemljišča, na katerih se bodo izvajali zaščitni ukrepi, če ta zemljišča sama niso razglašena za kulturni spomenik?

	Odgovor

	V skladu s 7. točko javnega razpisa se med upravičene stroške štejejo ukrepi, ki se izvajajo na zemljiščih v območju kulturnega spomenika. Stroški ukrepov, ki se izvajajo na zemljiščih zunaj območja kulturnega spomenika, zato niso upravičeni stroški po tem javnem razpisu, tudi če so ti ukrepi potrebni za povečanje odpornosti kulturnega spomenika.

Pri presoji je torej odločilno, ali se zemljišče, na katerem se izvaja ukrep, nahaja znotraj območja kulturnega spomenika, kot je določeno z aktom o razglasitvi, ne pa zgolj to, ali ima posamezna parcela samostojen status kulturnega spomenika.


	5. Vprašanje

	Objekt, ki ga želimo prijaviti je v lasti Republike Slovenije, njegov upravljavec je javni zavod, medtem ko so parcele, na katerih bi se izvedla zunanja ureditev, v lasti občine.
Ker razpis določa, da je upravičenec lahko tudi pooblaščenec (so)lastnika kulturnega spomenika, nas zanima, kaj konkretno pomeni takšno pooblastilo oziroma kaj mora zajemati. Ali gre za pooblastilo za izvedbo zunanje ureditve, pooblastilo za prijavo na predmetni razpis ali za kakšno drugo obliko pooblastila? Zanima nas tudi, kdo mora takšno pooblastilo izdati.

	Odgovor

	Kulturni spomeniki v lasti Republike Slovenije niso predmet javnega razpisa JR-poplave-KS-2026-28. Zato za kulturni spomenik, ki je v lasti Republike Slovenije, prijava na predmetni javni razpis ni mogoča, ne glede na to, kdo je njegov upravljavec oziroma kdo je lastnik zemljišč, na katerih bi se izvedla zunanja ureditev.
Pooblastilo za zastopanje tega pogoja ne more nadomestiti oziroma spremeniti.




	Objavljeni: 14. oktober 2026


	6. Vprašanje

	Zanima me ali se lahko dobi prazen prijavni obrazec v pdf ali word obliki? 

	Odgovor

	Prijavni obrazec je dostopen v elektronskem sistemu eJR na naslovu https://ejr.ekultura.gov.si/ejr-web, kjer se vloga tudi izpolni in odda.
Prijava na javni razpis je mogoča izključno v elektronski obliki prek sistema eJR.


	7. Vprašanje

	Ali je Pleteršnikova domačija Pišece, ki stoji na plazovitem terenu in potrebuje večja vzdrževalna dela, upravičena do sredstev razpisa?

	Odgovor

	Občina Brežice je navedena med upravičenimi območji v 5. točki javnega razpisa.
Na javni razpis je mogoče prijaviti projekt celovite krajinskoarhitekturne zunanje ureditve za povečanje odpornosti kulturnega spomenika, če izpolnjuje vse razpisne pogoje. Med upravičene stroške lahko sodijo tudi ukrepi za stabilizacijo zemljin, dreniranje in drugi ukrepi zunanje ureditve, navedeni v 7. točki javnega razpisa.
Splošna vzdrževalna dela na objektu niso predmet sofinanciranja po tem javnem razpisu.


	8. Vprašanje

	Ali mora biti za upravičenost projekta dokazana neposredna škoda zaradi dogodka 4. avgusta 2023 ali zadošča, da je na spomeniku bila dokumentirana predhodna škoda oz zamakanje, ter da je spomenik na upravičenem območju in da projekt zmanjšuje njegovo ranljivost na poplave ter druge vremenske pojave?

	Odgovor

	Neposredna poškodovanost kulturnega spomenika ob poplavah in plazovih 4. avgusta 2023 ni pogoj za kandidiranje na javnem razpisu, se pa upošteva pri ocenjevanju v okviru merila 8.Na javni razpis je mogoče prijaviti projekt celovite krajinskoarhitekturne zunanje ureditve za povečanje odpornosti kulturnega spomenika na območju, ki so ga prizadele poplave in plazovi 4. avgusta 2023, če projekt izpolnjuje vse razpisne pogoje.Predhodno dokumentirana škoda oziroma zamakanje sama po sebi ne vplivata na upravičenost projekta. Odločilno je, ali predvideni ukrepi sodijo med upravičene stroške in so skladni s predmetom ter cilji javnega razpisa.


	Objavljeni: 23. oktober 2026


	9. Vprašanje

	Ali je za prijavo na javni razpis treba imeti izdelano projektno dokumentacijo za izvedbo gradnje (PZI) ali zadošča poenostavljena dokumentacija? Katero dokumentacijo je treba priložiti ob prijavi in ali enako velja tudi za investicijsko vzdrževanje?

	Odgovor

	Izdelana projektna dokumentacija za izvedbo gradnje (PZI) ni splošen pogoj za kandidiranje na javnem razpisu, se pa upošteva pri ocenjevanju po merilu 1. Projekt z izdelanim PZI prejme eno točko, projekt brez izdelanega PZI pa nič točk.
Ne glede na izdelanost PZI mora prijavitelj predložiti dokumentacijo, zahtevano v pogojih javnega razpisa, med drugim podroben popis del s predračunom in grafične prikaze, iz katerih sta razvidna vrsta in obseg predvidenih posegov zunanje ureditve.
Zahtevana dokumentacija se priloži ob oddaji vloge v elektronskem sistemu eJR. Navedeno velja tudi za posege, ki se izvajajo kot vzdrževalna dela, ob upoštevanju drugih pogojev javnega razpisa.


	10. Vprašanje

	Ali je v okviru javnega razpisa upravičena sanacija škode zaradi vetroloma na grajenih in naravnih elementih zgodovinskega parka na območju občine Šoštanj, ki je bil poškodovan v treh neurjih leta 2023? Škoda zaradi vetroloma je bila prijavljena na Komisijo za ocenjevanje škode. Del parka se zaradi dolgotrajnih posledic rudarjenja tudi plazi. Ali je mogoče prijaviti projekt za povečanje njegove odpornosti?

	Odgovor

	Občina Šoštanj je navedena med upravičenimi območji javnega razpisa.
Predmet javnega razpisa je sofinanciranje projektov celovitih krajinskoarhitekturnih zunanjih ureditev za povečanje odpornosti ogroženih kulturnih spomenikov pred poplavami in plazovi. Sanacija škode zaradi vetroloma sama po sebi ni predmet sofinanciranja po tem javnem razpisu.
Na javni razpis pa je mogoče prijaviti projekt zunanje ureditve parka, ki vključuje ukrepe za povečanje odpornosti kulturnega spomenika pred poplavami in plazovi, na primer stabilizacijo zemljin, dreniranje ali druge upravičene ukrepe, če so izpolnjeni vsi razpisni pogoji.
Po merilu 8 se ocenjuje ali je bil kulturni spomenik poškodovan v naravni nesreči 4. avgusta 2023.
Pri ocenjevanju po merilu 8 se upošteva evidentirana škoda na kulturnem spomeniku ob naravni nesreči 4. avgusta 2023. V skladu s Pojasnili za prijavitelje se ta dokazuje z oceno škode po Zakonu o varstvu pred naravnimi in drugimi nesrečami, ki jo je opravil Zavod za varstvo kulturne dediščine Slovenije ali občinska komisija za ocenjevanje škode v spletni aplikaciji AJDA.


	11. Vprašanje

	Ali je na javni razpis mogoče prijaviti projekt za povečanje odpornosti kulturnega spomenika, na katerem je bila evidentirana škoda zaradi poplav med 17. in 25. julijem 2023, torej pred poplavami 4. avgusta 2023?

	Odgovor

	Neposredna poškodovanost kulturnega spomenika ob poplavah in plazovih 4. avgusta 2023 ni pogoj za kandidiranje na javnem razpisu.
Na javni razpis je mogoče prijaviti projekt celovite krajinskoarhitekturne zunanje ureditve za povečanje odpornosti kulturnega spomenika, če je ta na upravičenem območju in projekt izpolnjuje vse razpisne pogoje.
Škoda, nastala ob poplavah od 17. do 25. julija 2023, se ne upošteva pri ocenjevanju po merilu 8, saj se to merilo nanaša na evidentirano škodo ob poplavah in plazovih 4. avgusta 2023. 


	12. Vprašanje

	Zanima nas, ali je na javni razpis mogoče prijaviti naslednja projekta:
1. Obnovo dotrajane vrtne ograje, ki je del kulturnega spomenika lokalnega pomena in na kateri bi bilo treba izvesti nujna vzdrževalna dela.
2. Arboristično sanacijo dreves v parku, ki je razglašen za kulturni spomenik lokalnega pomena, vključno z odstranitvijo in ponovno zasaditvijo dotrajanih dreves.
Oba kulturna spomenika se nahajata na območju občine, ki so jo prizadele poplave 4. avgusta 2023, vendar na njiju ob teh poplavah ni nastala škoda.


	Odgovor

	Predmet javnega razpisa je sofinanciranje projektov celovitih krajinskoarhitekturnih zunanjih ureditev za povečanje odpornosti ogroženih kulturnih spomenikov pred poplavami in plazovi.
Obnova dotrajane vrtne ograje oziroma izvedba vzdrževalnih del zgolj zaradi dotrajanosti ni predmet sofinanciranja po tem javnem razpisu.
Prav tako običajna arboristična sanacija in nadomeščanje dotrajanih dreves sama po sebi nista predmet sofinanciranja. Zasaditev vegetacije pa lahko sodi med upravičene stroške, če je del celovite zunanje ureditve za povečanje odpornosti kulturnega spomenika pred poplavami in plazovi ter so izpolnjeni vsi drugi razpisni pogoji.
Neposredna poškodovanost kulturnega spomenika ob poplavah in plazovih 4. avgusta 2023 ni pogoj za kandidiranje na javnem razpisu, se pa upošteva pri ocenjevanju v okviru merila 8.

